Važni primarni stranački izbori u državi Viskonsin
Posle Viskonsina, Havaja i države Vašington, primarni izbori će biti održani u Teksasu, Ohaju, Vermontu i Roud Ajlendu, 4. marta.
Glasači u Viskonsinu i na Havajima u utorak odlučuju da li će podržati Hilari Klinton ili Baraka Obamu za predsedničkog kandidata demokratske stranke. Istovremeno, favorit medju republikancima, Džon Mekejn, nada se da će na današnjim primarnim izborima u Viskonsinu i državi Vašington obezbediti nominaciju svoje stranke. Za sada je neizvesno koji demokratski predsednički pretendent će trijumfovati u Viskonsinu, inače centru američke mlekarske industrije. Prema rezultatima anketa trka izmedju dvoje senatora - Hilari Klinton i Baraka Obame veoma je tesna. «Potrebno je da što preciznije znamo šta naš sledeći predsednik namerava da učini. Ne možemo da podržimo nekoga samo na osnovu utisaka,» rekla je Hilari Klinton. U jeku sve intenzivnije i oštrije debate izborni štab senatorke Klinton optužio je senatora Obamu i za plagijat. «Nemojte mi reći da reči nemaju nikakav značaj,» rekao je Obama. Prema izbornom štabu senatorke Klinton te reči, uz citate nekih od vodećih američkih političkih lidera, Obama je izgovorio bez da ih pripiše guverneru Masačusetsa Divalu Petriku, inače svom izbornom savetniku, koji je prvi upotrebio sličnu frazu. «Napisao sam dve knjige, sopstvene govore. Ponekad i senatorka Klinton koristi moje reči,» rekao je Obama. Uoči primarnih izbora u Viskonsinu, bivši predsednik Džordž Buš stariji pružio je podršku senatoru Džonu Mekejnu. «Njegovo glasanje i stavovi u Senatu su odraz solidnih konzervativnih uverenja», rekao je Buš stariji. Medjutim, senator Mekejn sada traži da ga podrši i mladji Buš. «Činilo bi mi čast da mi predsednik Buš pruži podršku,» poručio je Mekejn. Posle Viskonsina, Havaja i države Vašington, primarni izbori će biti održani u Teksasu, Ohaju, Vermontu i Roud Ajlendu, 4. marta.